b'\n_START_ARTICLE_\nPer Otto Adelborg\n_START_PARAGRAPH_\nPer Otto Adelborg (24. huhtikuuta 1781 Loviisa \xe2\x80\x93 2. maaliskuuta 1818 V\xc3\xa4stervik, Ruotsi) oli suomalaissyntyinen ruotsalainen upseeri ja pilapiirt\xc3\xa4j\xc3\xa4._NEWLINE_Adelborg syntyi Loviisassa ja kuului vasta-aateloituun Adelborgin sukuun. H\xc3\xa4nen is\xc3\xa4ns\xc3\xa4 oli linnoituskapteeni Erik Otto Adelborg (vuoteen 1772 Borgh) ja \xc3\xa4itins\xc3\xa4 Anna Sofia Carlsk\xc3\xb6ld. H\xc3\xa4n aloitti upseerin uransa ylim\xc3\xa4\xc3\xa4r\xc3\xa4isen\xc3\xa4 v\xc3\xa4nrikkin\xc3\xa4 kuningattaren henkirykmentiss\xc3\xa4 Tukholmassa 1796. Adelborg osallistui ruotsalaisissa joukko-osastoissa Suomen sotaan 1808\xe2\x80\x931809 yhteysupseerina ja esikuntap\xc3\xa4\xc3\xa4llikk\xc3\xb6n\xc3\xa4. H\xc3\xa4net ylennettiin vuonna 1808 ratsumestariksi ja h\xc3\xa4n sai harvinaisen kultaisen urhoollisuusmitalin. Suomen sodan j\xc3\xa4lkeen Adelborg oli Ruotsissa everstiluutnantin vakanssilla ja oli yliadjutantin teht\xc3\xa4viss\xc3\xa4 Norjan sotaretkell\xc3\xa4 1814._NEWLINE_Adelborg oli taitava piirt\xc3\xa4j\xc3\xa4 ja h\xc3\xa4n julkaisi 21 poliittisen pilapiirroksen sarjan Karikatyrer \xc3\xb6fver konung Gustaf IV Adolfs regering. H\xc3\xa4nen kuvissaan Kustaa IV Adolf oli v\xc3\xa4h\xc3\xa4mielinen henkil\xc3\xb6, jolla oli veltto katse, puoliavoin suu, pitk\xc3\xa4 nen\xc3\xa4 sek\xc3\xa4 luonnottoman suuri kolmikolkkahattu. T\xc3\xa4m\xc3\xa4 kuvat vaikuttivat Kustaa IV Adolfin julkisuuskuvaan taiteessa aina Albert Edelfeltin piirroksiin asti. Kungliga bibliotekissa Tukholmassa on kaksi t\xc3\xa4ydellist\xc3\xa4 kokoelmaa h\xc3\xa4nen pilapiirroksiaan. H\xc3\xa4nen muuta taiteellista tuotantoaan ei pidet\xc3\xa4 yht\xc3\xa4 korkeatasoisena._NEWLINE_Adelborg avioitui vuonna 1807 Lovisa Eleonora Ramsayn (1785\xe2\x80\x931841) kanssa. Lovisa Ramsayn is\xc3\xa4 oli maaherra Otto Wilhelm Ramsay. Adelborgeilla oli kaksi poikaa: kapteeni ja tilanomistaja Anders Otto Adelborg (1811\xe2\x80\x931862) ja komentajakapteeni Bror Jakob Adelborg (1816\xe2\x80\x931865).'